ZADARSKA ŽUPANIJA
UPUTE ZA PRIJAVITELJE
NA JAVNI POZIV
ZA DODJELU SREDSTAVA JEDINICAMA LOKALNE SAMOUPRAVE
S PODRUČJA ZADARSKE ŽUPANIJE ZA PROVEDBU POTPORA ZA PODIZANJE
NOVIH NASADA VIŠNJE MARAŠKE

Rok podnošenja prijave je od 21. listopada 2026. do 29. listopada 2026. godine

[bookmark: _Toc243291713]1. OSNOVNE INFORMACIJE O PROGRAMU
[bookmark: _Toc243291714]1.1. KRATKI OPIS
Ovim Uputama razrađuju se uvjeti i postupak prijave jedinica lokalne samouprave na Javni poziv Zadarske županije za dodjelu sredstava za provedbu potpora za podizanje novih nasada višnje maraške. Jedinica lokalne samouprave (u daljnjem tekstu: JLS) korisnik je namjenskih sredstava i provoditelj lokalnog javnog poziva, a poljoprivrednik odabran na lokalnom javnom pozivu krajnji je korisnik potpore.
Sredstva Zadarske županije namijenjena su isključivo dodjeli potpora krajnjim korisnicima. Nije dopušteno njihovo korištenje za redovno poslovanje JLS-a, administrativne troškove ili druge namjene koje nisu utvrđene Programom, Javnim pozivom i ugovorom.
Projekt obuhvaća cjelinu aktivnosti podizanja novog nasada višnje maraške na prijavljenoj površini, uključujući povezane aktivnosti koje korisnik financira vlastitim sredstvima. Podizanjem novog nasada smatra se i krčenje svih dotrajalih stabala maraške na prijavljenoj površini i sadnja novih. Novi nasad može se podići i na površini prethodno korištenoj za drugu kulturu, ako su njezino uklanjanje i promjena kulture dopušteni i ne krše postojeće obveze iz ranijih potpora. Zamjena ili nadopuna pojedinačnih stabala u postojećem nasadu nije prihvatljiva.
[bookmark: _Toc243291715]1.2. CILJ PROGRAMA
Cilj je omogućiti podizanje novih nasada, povećati proizvodne površine i revitalizirati uzgoj višnje maraške u Županiji.
Provedba i rokovi uređuju se Javnim pozivom i ugovorima, uključujući mogućnost jednokratnog produljenja prema poglavlju IV. Javnog poziva.
[bookmark: _Toc243291716]2. SUFINANCIRANJE ZADARSKE ŽUPANIJE
[bookmark: _Toc243291717]2.1. UKUPNA FINANCIJSKA SREDSTVA ZA DODJELU
Financijska sredstva za provedbu ovoga Javnog poziva osigurana su važećim Proračunom Zadarske županije za 2026. godinu. Ukupno raspoloživa sredstva po ovom Javnom pozivu iznose 100.000,00 EUR. U navedeni iznos nisu uključena sredstva JLS-a za pripremu tla.
[bookmark: _Toc243291718]2.2. PRIHVATLJIVI IZNOS FINANCIRANJA
[bookmark: _Toc243291719]2.2.1. Broj prijava po prijavitelju
Svaka JLS može podnijeti jednu prijavu za financiranje potpora jednom ili više krajnjih korisnika koji će biti odabrani putem lokalnog javnog poziva.
[bookmark: _Toc243291720]2.2.2. Iznosi i ograničenja potpore
	Aktivnost
	Izvor
	Potpora po krajnjem korisniku

	Certificirane sadnice višnje maraške
	Zadarska županija
	Do 5,00 EUR po prihvatljivoj sadnici; najviše 8.250,00 EUR

	Sustav navodnjavanja
	Zadarska županija
	Do 2.000,00 EUR/ha; najviše za 3 ha

	Analiza tla
	Zadarska županija
	Do 400,00 EUR/ha; najviše za 3 ha

	Priprema tla
	JLS
	Do 1.000,00 EUR/ha; najviše za 3 ha


Ograničenja površine i gustoće
površina novog nasada iznosi najmanje 0,5 ha, a potpora se dodjeljuje za najviše 3 ha po krajnjem korisniku;
prijavljena površina mora činiti jednu prostorno povezanu cjelinu na jednoj ili više katastarskih čestica koje se međusobno dodiruju; prostorno odvojene čestice ne mogu se zbrajati radi ispunjenja najmanje površine;
gustoća sadnje mora iznositi najmanje 500 sadnica po hektaru, odnosno najmanje 250 sadnica na površini od 0,5 ha;
sadnja gušća od 600 sadnica po hektaru dopuštena je uz pisano i obrazloženo mišljenje stručnjaka agronomske struke o primjerenosti razmaka sadnje za konkretni nasad;
površina i gustoća provjeravaju se prema stvarno zasađenoj površini, a u gustoću se uračunavaju i sadnice financirane vlastitim sredstvima;
potpora za sadnice obračunava se za najviše 600 sadnica po hektaru i najviše 8.250,00 EUR po korisniku; sadnice iznad toga korisnik financira sam, a gušćom sadnjom ne dobiva veću potporu;
broj sadnica iskazuje se cijelim brojem, površina u m², a novčani iznosi na dvije decimale.
Stvarno odobreni i isplaćeni iznos ovisi o stvarnom prihvatljivom trošku, najvišim iznosima potpore iz tablice, iznosu utvrđenom ugovorom te raspoloživim sredstvima.
Nabava certificiranih sadnica višnje maraške obvezna je aktivnost za koju krajnji korisnik traži potporu. Uz nju može zatražiti i potporu za pripremu tla, analizu tla i/ili sustav navodnjavanja, ali ne može tražiti potporu samo za te aktivnosti. Aktivnosti za koje ne traži potporu korisnik provodi vlastitim sredstvima. Aktivnosti provedene prije podnošenja prijave mogu se uključiti u projekt ako zadovoljavaju razdoblje prihvatljivosti iz točke 7.4. U prijavi se odvojeno navode aktivnosti i troškovi za koje se traži potpora te oni koji se financiraju vlastitim sredstvima, a svi ulaze u opis i ukupnu vrijednost projekta.
[bookmark: _Toc243291721]3. FORMALNI UVJETI I PRIPREMA PRIJAVE
[bookmark: _Toc243291722]3.1. PRIHVATLJIVI PRIJAVITELJI
Prihvatljivi prijavitelji jesu općine i gradovi s područja Zadarske županije.
JLS mora:
· podnijeti pravodobnu i potpunu prijavu s propisanom dokumentacijom;
· imati podmirene obveze prema Zadarskoj županiji;
· na dan podnošenja prijave nemati dospjelih nepodmirenih obveza po osnovi javnih davanja, osim obveza obuhvaćenih odobrenom odgodom ili obročnom otplatom koju uredno podmiruje;
· ako planira nabavu iz rezervacije JLS-a, prije prijave rezervirati procijenjenu količinu sadnica i dostaviti potvrdu dobavljača;
· obvezati se provesti lokalni javni poziv prema Jedinstvenom predlošku lokalnog javnog poziva (u daljnjem tekstu: Predložak).
Predložak izrađuje Zadarska županija. Sadrži obvezne uvjete i pravila dodjele potpora, a JLS u njega unosi svoje podatke i prema njemu objavljuje lokalni javni poziv.
Uz Predložak Zadarska županija izrađuje i Upute za krajnje korisnike, u kojima se poljoprivrednicima pojašnjavaju uvjeti, prijava, isplata i obveze. JLS ih objavljuje zajedno s lokalnim javnim pozivom.
Podnošenjem prijave JLS prihvaća sve uvjete i obveze utvrđene Programom, Javnim pozivom i ovim Uputama.
Sudjelovanje JLS-a ili poljoprivrednika u ranije provedenoj anketi odnosno iskazu interesa nije uvjet za prijavu i ne stvara pravo na sredstva.
[bookmark: _Toc243291723]3.2. REZERVACIJA I SAMOSTALNA NABAVA SADNICA
Sadnice se nabavljaju iz rezervacije JLS-a i/ili samostalnom nabavom krajnjeg korisnika. JLS u prijavi na županijski Javni poziv odvojeno iskazuje procijenjene potrebe za oba modela.
Za nabavu iz rezervacije JLS prije prijave rezervira procijenjenu količinu certificiranih sadnica maraške i prilaže pisanu potvrdu dobavljača o količini i roku važenja rezervacije. Rezervacija mora omogućiti isporuku unutar roka provedbe, a sadnice od dobavljača izravno kupuju krajnji korisnici. Ako JLS ne planira rezervaciju, u prijavi iskazuje nulu i ne dostavlja dokaz.
Kod samostalne nabave JLS ne rezervira sadnice niti od korisnika traži rezervaciju kao uvjet prijave. 
JLS i krajnji korisnik odgovaraju svaki za obveze koje su sami preuzeli prema dobavljaču. Potporom se ne financiraju nepreuzete sadnice, otkazivanje rezervacije ni drugi neprihvatljivi troškovi.
Prihvatljive su isključivo certificirane sadnice višnje maraške (Prunus cerasus var. marasca). Isti uvjeti vrijede za oba modela nabave i za sadnice financirane vlastitim sredstvima, uključujući one iznad 600 sadnica po hektaru. 
Izbor modela nabave u lokalnoj prijavi i dokazivanje sadnog materijala uređeni su poglavljem V. Predloška i Uputama za krajnje korisnike.
[bookmark: _Toc243291724]3.3. PLANIRANA PROVEDBA
Prijavom se iskazuju procijenjene potrebe za provedbu lokalnog javnog poziva, a krajnji korisnici odabiru se naknadno, na lokalnom javnom pozivu. JLS u prijavi navodi:
· procijenjeni broj krajnjih korisnika;
· planiranu ukupnu površinu novih nasada u m²;
· ukupni broj sadnica, i to odvojeno količinu za rezervaciju JLS-a te količine i troškove samostalne nabave;
· aktivnosti i količine za koje se traži potpora, uključujući površinu obuhvaćenu svakom aktivnošću;
· zatraženi iznos sredstava Zadarske županije;
· pripadajući iznos potpore JLS-a za pripremu tla.
Iznos odobren JLS-u najviši je iznos financiranja i prenosi se JLS-u nakon sklapanja ugovora sa Zadarskom županijom (točka 6.2. ovih Uputa). Konačni iznos jednak je potporama koje je JLS opravdano isplatila krajnjim korisnicima na temelju sklopljenih ugovora, a razliku vraća Zadarskoj županiji (točka 8. ovih Uputa).
[bookmark: _Toc243291725]3.4. PRORAČUN I RASPODJELA SREDSTAVA
U Proračunskom obrascu popunjavaju se samo žuta polja. Iznosi potpora i sažetak računaju se automatski, a formule i jedinični iznosi ne mijenjaju se. Iznimka je polje D12, u koje JLS upisuje iznos koji daje za pripremu tla po hektaru, najviše 1.000,00 EUR/ha, za najviše 3 ha po korisniku.
Za svakog planiranog korisnika u jedan se redak upisuju:
· površina novog nasada u m²;
· ukupan broj sadnica, uključujući one koje korisnik financira sam;
· broj sadnica za koji se traži potpora, odvojeno iz rezervacije JLS-a i iz samostalne nabave;
· površina u m² za koju se traži potpora za analizu tla, navodnjavanje i pripremu tla.
Potpora za sadnice obvezna je za svakog korisnika. Za ostale aktivnosti bez potpore upisuje se nula ili se polje ostavlja prazno. Ako JLS ima rezervaciju sadnica, u polje „Rezervacija JLS-a prema potvrdi” upisuje količinu iz potvrde dobavljača, a ako je nema, upisuje nulu. Obrazac upozorava ako je za potporu iz rezervacije upisano više sadnica nego što je potvrdio dobavljač.
Obrazac ima mjesta za 20 korisnika, od kojih je prvih pet vidljivo. Za dodatne korisnike otkrijte retke 22–36. Korisnika uklonite brisanjem njegovih unosa.
Obrazac računa potporu prema sljedećim pravilima:
· sadnice: do 5,00 EUR po sadnici, za najviše 600 sadnica po hektaru i najviše 8.250,00 EUR po korisniku;
· navodnjavanje: do 2.000,00 EUR po hektaru;
· analiza tla: do 400,00 EUR po hektaru;
· priprema tla: iznos iz polja D12, najviše 1.000,00 EUR po hektaru, iz sredstava JLS-a.
Površina novog nasada iznosi najmanje 5.000 m² (0,5 ha), a potpora se računa za najviše 30.000 m² (3 ha). Površina za pojedinu aktivnost ne može biti veća od površine nasada. Gustoća sadnje mora biti u skladu s točkom 2.2.2. ovih Uputa.
Prije predaje ispravite sva upozorenja u stupcu „Provjera unosa” i popunite naziv i OIB JLS-a, mjesto, datum te ime i potpis odgovorne osobe.
Redoslijed dodjele potpora krajnjim korisnicima na lokalnom javnom pozivu uređen je poglavljem VIII. Predloška.
[bookmark: _Toc243291726]4. PODNOŠENJE PRIJAVE
[bookmark: _Toc243291727]4.1. NAČIN PODNOŠENJA PRIJAVE
Prijava na Javni poziv podnosi se isključivo putem SOM sustava https://som-natjecaj.eu/. Prijave dostavljene elektroničkom poštom, poštom ili osobno ne smatraju se podnesenima na propisani način.
Način prijave i registracije u SOM sustavu opisan je u dokumentu Upute za korisnike SOM sustava, koji je dostupan na mrežnoj stranici Zadarske županije www.zadarska-zupanija.hr (Natječaji i javni pozivi).
Prijavni obrazac ispunjava se izravnim unosom podataka u SOM sustav. Podaci o planiranoj provedbi i financijski podaci preuzimaju se iz sažetka Proračunskog obrasca, a ako JLS ima rezervaciju sadnica, unose se i naziv dobavljača, rezervirana količina i rok prema potvrdi dobavljača.
Spremanje prijave u statusu nacrta ne smatra se njezinim podnošenjem. Mjerodavni su datum i vrijeme podnošenja evidentirani u SOM sustavu.
[bookmark: _Toc243291728]4.1.1. Dostupnost dokumentacije
Program, Javni poziv, Predložak, Upute za krajnje korisnike, Upute za prijavitelje, Upute za korisnike SOM sustava i propisani obrasci dostupni su na mrežnoj stranici Zadarske županije www.zadarska-zupanija.hr (Natječaji i javni pozivi) i unutar SOM sustava.
[bookmark: _Toc243291729]4.2. POTREBNA DOKUMENTACIJA
Uz elektroničku prijavu u SOM sustavu prilažu se sljedeći dokumenti:
· Izjava o točnosti unesenih podataka i učitanih dokumenata u SOM sustavu (Obrazac 1);
· Izjava o podmirenim obvezama prema proračunu Zadarske županije (Obrazac 2);
· Izjava o prihvaćanju provedbe lokalnog javnog poziva (Obrazac 3);
· Proračunski obrazac, popunjen i potpisan (Obrazac 4);
· potvrda Porezne uprave o stanju duga po osnovi javnih davanja, ne starija od 30 dana od dana podnošenja prijave;
· potvrda dobavljača o rezervaciji sadnica, s količinom certificiranih sadnica maraške i rokom važenja rezervacije – samo ako JLS ima rezervaciju;
· dokaz o odobrenoj odgodi ili obročnoj otplati i urednom podmirivanju dospjelih obroka – samo ako potvrda Porezne uprave iskazuje takav dug.
Izjave potpisuje odgovorna osoba prijavitelja. Učitane dokumente potrebno je imenovati tako da je jasno o kojem je dokumentu riječ.
[bookmark: _Toc243291730]4.3. ROK ZA PODNOŠENJE PRIJAVE
Prijave se podnose od 21. listopada 2026. do 29. listopada 2026. godine u 23:59 sati, isključivo putem SOM sustava.
[bookmark: _Toc243291731]4.4. INFORMACIJE
Sve informacije vezane uz Javni poziv mogu se dobiti isključivo elektroničkim putem, na adresi elektroničke pošte poljoprivreda@zadarska-zupanija.hr. Za tehnička pitanja o radu SOM sustava prijavitelji se mogu obratiti korisničkoj podršci na adresu podrska@som-system.com.
[bookmark: _Toc243291732]5. ADMINISTRATIVNA PROVJERA I DODJELA SREDSTAVA
[bookmark: _Toc243291733]5.1. PROVJERA PRIJAVA I DONOŠENJE ODLUKE
Upravni odjel za poljoprivredu, ribarstvo i vodno gospodarstvo Zadarske županije nakon isteka roka za podnošenje prijava bez odgode provjerava pravodobnost i potpunost prijava, ispunjavanje uvjeta Javnog poziva te opravdanost zatraženih iznosa.
Upravni odjel može putem SOM sustava zatražiti pojašnjenje ili dopunu prijave, koju prijavitelj dostavlja putem SOM sustava u roku od 5 radnih dana od primitka zahtjeva. Dopunom se ne može mijenjati sadržaj prijave. Bez pravodobnog pojašnjenja ili dopune prijava se razmatra prema dostavljenoj dokumentaciji i odbija ako se iz nje ne može utvrditi ispunjavanje uvjeta.
Nakon provjere svih prijava, uključujući zaprimanje zatraženih pojašnjenja i dopuna, Upravni odjel prijave koje ispunjavaju uvjete dostavlja Povjerenstvu za ocjenjivanje, koje odlukom osniva i imenuje župan na prijedlog Upravnog odjela. Povjerenstvo bez odgode izrađuje prijedlog odluke o dodjeli sredstava i dostavlja ga županu. Odluku o odabiru JLS-ova i dodjeli sredstava donosi župan.
Ako JLS-ovi ukupno zatraže više sredstava nego što je osigurano u proračunu, provest će se postotno smanjenje, odnosno svakoj JLS odobreni iznos smanjit će se u istom postotku. Ako je zatraženo manje ili jednako osiguranim sredstvima, svaka JLS dobiva puni opravdani iznos.
[bookmark: _Toc243291734]5.2. OBJAVA REZULTATA
Odluka župana s podacima o JLS-ovima kojima je odobreno financiranje i iznosima financiranja objavljuje se na mrežnoj stranici Zadarske županije www.zadarska-zupanija.hr, čime se svi prijavitelji smatraju obaviještenima o rezultatima Javnog poziva.
[bookmark: _Toc243291735]5.3. PODNOŠENJE PRIGOVORA
Prigovor se može podnijeti isključivo zbog proceduralne povrede, u pisanom obliku Upravnom odjelu za poljoprivredu, ribarstvo i vodno gospodarstvo, u roku od 8 radnih dana od dana objave Odluke. O prigovoru odlučuje župan. Prigovor ne odgađa izvršenje Odluke ni daljnju provedbu postupka.
[bookmark: _Toc243291736]6. UGOVARANJE I PRIJENOS SREDSTAVA
[bookmark: _Toc243291737]6.1. UGOVARANJE
Odabrana JLS u roku od 5 dana od donošenja Odluke dostavlja Zadarskoj županiji javnobilježnički ovjerenu bjanko zadužnicu na iznos jednak ili viši od odobrenih sredstava. Zadarska županija i JLS sklapaju ugovor u roku od 5 dana od uredne dostave zadužnice, a prije objave lokalnog javnog poziva.
Zadarska županija vraća JLS-u neiskorištenu zadužnicu nakon što prihvati završno izvješće kojim je utvrđeno da su nasadi podignuti.
[bookmark: _Toc243291738]6.2. PRIJENOS SREDSTAVA JLS-u
Zadarska županija prenosi JLS-u odobrena sredstva najkasnije u roku od 30 dana od sklapanja ugovora.
JLS sredstva isplaćuje krajnjim korisnicima nakon što provede lokalni javni poziv, donese odluku o dodjeli potpora i sklopi ugovore s krajnjim korisnicima. 
Nakon sklapanja ugovora s krajnjim korisnicima JLS Zadarskoj županiji, u roku utvrđenom ugovorom, dostavlja:
· dokaz o objavi lokalnog javnog poziva;
· odluku o dodjeli potpora krajnjim korisnicima;
· preslike ugovora s krajnjim korisnicima;
· tablični pregled odobrenih potpora krajnjim korisnicima;
· pisanu potvrdu da je prije ugovaranja provjerila uvjete za potpore male vrijednosti i pravilo o jednoj prijavi te da su krajnji korisnici dostavili sredstvo osiguranja, ako ga je JLS tražila.
Sredstva koja nakon provedbe lokalnog javnog poziva nisu ugovorena s krajnjim korisnicima JLS vraća Zadarskoj županiji u roku utvrđenom ugovorom.
[bookmark: _Toc243291739]7. OBVEZE JLS-a U PROVEDBI LOKALNOG JAVNOG POZIVA
[bookmark: _Toc243291740]7.1. LOKALNI JAVNI POZIV I PREDLOŽAK
JLS priprema i objavljuje lokalni javni poziv prema Predlošku i uz njega objavljuje Upute za krajnje korisnike, koje izrađuje i dostavlja Zadarska županija. U Predložak JLS unosi svoje podatke (naziv, rokove, način predaje prijava, raspoloživa sredstva, iznos potpore za pripremu tla do 1.000,00 EUR/ha i podatke o rezervaciji sadnica). JLS može dodati svoje uvjete, obveze i dokumentaciju (npr. sredstvo osiguranja, podmirene obveze prema JLS-u, način isplate potpore za pripremu tla ili dodatne priloge), ako nisu u suprotnosti s Programom, Javnim pozivom i Predloškom. Odredbe Predloška i Uputa za krajnje korisnike koje su u napomeni Predloška navedene kao bitne JLS ne smije mijenjati, ublažavati ni brisati bez prethodne pisane suglasnosti Zadarske županije.
Odredbe Predloška označene kao neobvezne JLS može zadržati, prilagoditi ili izbrisati.
JLS provodi lokalni javni poziv, provjerava krajnje korisnike i zemljište, utvrđuje iznose potpora, donosi odluku o dodjeli i sklapa ugovore s odabranim korisnicima.
[bookmark: _Toc243291741]7.2. UVJETI ZA KRAJNJE KORISNIKE
JLS lokalnim javnim pozivom i ugovorima osigurava da krajnji korisnik:
· na dan podnošenja prijave bude upisan u Upisnik obiteljskih poljoprivrednih gospodarstava ili Upisnik poljoprivrednika i obavlja primarnu poljoprivrednu proizvodnju;
· na dan podnošenja prijave nema dospjelih nepodmirenih obveza po osnovi javnih davanja, osim ako mu je odobrena odgoda ili obročna otplata koju uredno podmiruje;
· ima vlasništvo ili drugo valjano pravo korištenja cijele prijavljene površine za vrijeme provedbe projekta i razdoblja očuvanja nasada;
· podiže novi nasad na području JLS-a koja provodi lokalni javni poziv, a ako se nasad nalazi na području dviju JLS, prijavljuje ga JLS-u na čijem se području nalazi veći dio nasada;
· u jednom provedbenom ciklusu podnosi samo jednu prijavu na lokalni javni poziv na području Zadarske županije i ne dijeli nasad radi više prijava;
· ispunjava pravila o potporama male vrijednosti.
Provedbeni ciklus obuhvaća jedan javni poziv Zadarske županije i lokalne javne pozive objavljene na temelju njega.
JLS prije dodjele potpore provjerava ispunjava li krajnji korisnik ove uvjete. Dokumentacija krajnjih korisnika i način dokazivanja uvjeta uređeni su poglavljima III. i VI. Predloška i Uputama za krajnje korisnike. Ta se dokumentacija dostavlja JLS-u na lokalnom javnom pozivu i ne prilaže se prijavi JLS-a na županijski javni poziv.
[bookmark: _Toc243291742]7.3. PRAVILA O POTPORAMA MALE VRIJEDNOSTI
Potpore krajnjim korisnicima dodjeljuju se kao potpore male vrijednosti u primarnoj poljoprivrednoj proizvodnji, u skladu s Uredbom Komisije (EU) 2024/3118 od 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (Službeni list Europske unije, L 2024/3118 od 13.12.2024., u daljnjem tekstu: Uredba 2024/3118).
Jednom poduzetniku u Republici Hrvatskoj na temelju te Uredbe može se u bilo kojem razdoblju od tri godine dodijeliti najviše 50.000,00 EUR potpora male vrijednosti. U taj iznos ulazi cjelokupna potpora iz Programa, i županijski dio i priprema tla koju plaća JLS, te druge potpore male vrijednosti koje je poduzetnik primio.
JLS prije donošenja odluke, na temelju objedinjene izjave korisnika i drugih dostupnih podataka, provjerava da potpora neće prijeći tu granicu, a ako je potrebno, provjeru ponavlja prije sklapanja ugovora.
Potpora se smatra dodijeljenom danom sklapanja ugovora s krajnjim korisnikom, neovisno o datumu isplate. JLS obavještava korisnika o iznosu potpore i o tome da je riječ o potpori male vrijednosti te dodijeljenu potporu evidentira i dostavlja podatke nadležnim tijelima.
[bookmark: _Toc243291743]7.4. PRIHVATLJIVO RAZDOBLJE I TROŠKOVI
Prihvatljivi su troškovi nastali od dana objave Javnog poziva Zadarske županije. Isti početni datum vrijedi u svim lokalnim javnim pozivima, i za aktivnosti koje krajnji korisnik financira sam.
Iznimno, priprema tla može biti provedena i prije objave Javnog poziva. Iznos potpore za pripremu tla, do 1.000,00 EUR/ha, i način njezina dokazivanja utvrđuje JLS lokalnim javnim pozivom, a provedbu potvrđuje JLS zapisnikom administrativne i/ili terenske kontrole.
Projekt mora biti dovršen do 31. prosinca 2027. godine. Do tada moraju biti provedene sve ugovorene aktivnosti, plaćeni svi računi, a novi nasad u cijelosti podignut certificiranim sadnicama maraške na odobrenoj površini i u gustoći iz točke 2.2.2. ovih Uputa.
Ako je odobreno produljenje prema poglavlju IV. Javnog poziva, umjesto navedenih rokova vrijede produljeni rokovi.
Pravila o nastanku, prihvatljivosti i dokazivanju troškova krajnjih korisnika uređena su poglavljima IV. i V. Predloška i Uputama za krajnje korisnike.
[bookmark: _Toc243291744]7.5. ISPLATA I PRAĆENJE PROVEDBE
JLS u provedbi lokalnog javnog poziva:
· isplaćuje krajnjem korisniku potporu za pripremu tla na način i u roku iz lokalnog javnog poziva i ugovora;
· prije isplate županijskog dijela potpore provjerava račun i dokaze o provedenoj aktivnosti, pri čemu račun u tom trenutku ne mora biti plaćen;
· provjerava je li krajnji korisnik u roku od 10 radnih dana od isplate u cijelosti platio račun i dostavio dokaz o plaćanju, a ako nije, traži povrat potpore povezane s tim računom;
· zapisnikom utvrđuje završetak projekta, uvidom u dokaze, uključujući fotodokumentaciju krajnjeg korisnika prije podizanja nasada i nakon sadnje, i prema potrebi terenskom kontrolom, te potvrđuje provedbu pripreme tla;
· prati očuvanje nasada, koje traje osam godina od zapisnički utvrđenog završetka projekta i obuhvaća cijeli nasad, uključujući sadnice financirane vlastitim sredstvima, te financirano navodnjavanje;
· vodi evidenciju potpora, omogućuje kontrolu Zadarske županije i čuva dokumentaciju najmanje deset godina od dodjele posljednje potpore u lokalnom javnom pozivu.
JLS bez odgode obavještava Zadarsku županiju o promjenama koje utječu na namjenu ili visinu prenesenih sredstava. Preraspodjela sredstava dopuštena je samo uz prethodnu pisanu suglasnost Zadarske županije.
Zahtjevi za isplatu, dokazi o aktivnostima i plaćanju, završetak projekta i očuvanje nasada uređeni su poglavljima X. i XI. Predloška i Uputama za krajnje korisnike.		
[bookmark: _Toc243291745]7.6. MANJAK SADNICA, PRODULJENJE I KONAČNO USKLAĐENJE
Pravila za krajnje korisnike o manjku sadnica, promjeni dobavljača, produljenju rokova i konačnom obračunu potpore uređena su poglavljima IV., X. i XI. Predloška i Uputama za krajnje korisnike.
Ako dobavljač ne može isporučiti sadnice, Zadarska županija može na zahtjev JLS-a odobriti jednokratno produljenje rokova za najviše 12 mjeseci, pod uvjetima iz poglavlja IV. Predloška. JLS zahtjev dostavlja prije isteka rokova, s dokazima, popisom zahvaćenih korisnika i količina te prijedlogom novih rokova i iznosa potrebnih za dovršetak. Sam zahtjev ne produljuje rok.
Odobreno produljenje uređuje se dodatkom ugovoru između Zadarske županije i JLS-a te dodatkom ugovoru s krajnjim korisnikom. Rokovi drugih korisnika ostaju nepromijenjeni. JLS može za dovršetak projekata zadržati samo ona sredstva čije je zadržavanje Zadarska županija odobrila dodatkom ugovoru. Produljenjem se ne povećava potpora ni prenose dodatna sredstva.
Ako se pri konačnom obračunu smanjuje ugovorena površina ili iznos potpore, JLS prije daljnje isplate donosi izmjenu odluke i sklapa dodatak ugovoru s krajnjim korisnikom, odnosno donosi akt o ukidanju potpore. Promjena dobavljača ili broja sadnica unutar dopuštene gustoće, bez promjene površine, aktivnosti, rokova i najviših iznosa, ne zahtijeva dodatak ugovoru.
Preplaćeni dio potpore krajnji korisnik vraća JLS-u, a JLS županijski dio vraća Zadarskoj županiji.
[bookmark: _Toc243291746]8. IZVJEŠTAVANJE I POVRAT SREDSTAVA
JLS podnosi Zadarskoj županiji završno izvješće u slobodnoj formi do 31. siječnja 2028., a ako je odobreno produljenje, do produljenog roka. Izvješće sadrži podatke o odabranim krajnjim korisnicima, konačnim površinama i broju sadnica, provedenim aktivnostima, računima i plaćanjima, dodijeljenim, isplaćenim i vraćenim potporama po izvorima, provedenim kontrolama, završetku projekata i fotodokumentaciji.
Zadarska županija može zatražiti dopunu i pojašnjenje izvješća te uvid u izvornu dokumentaciju. Podnošenjem izvješća ne prestaje obveza praćenja očuvanja nasada. JLS nastavlja pratiti krajnje korisnike i po isteku razdoblja očuvanja potvrđuje Zadarskoj županiji ispunjenje obveza. Zadarska županija može provoditi kontrolu namjenskog korištenja sredstava kod JLS-a i krajnjih korisnika, na licu mjesta ili na drugi odgovarajući način.
Zadarska županija će od JLS-a zatražiti povrat cjelokupnog ili razmjernog dijela županijskih sredstava ako utvrdi da je JLS dostavila neistinite ili netočne podatke, nenamjenski koristila sredstva, nije ispunila preuzete obveze, nije opravdala njihovo korištenje ili ih je dodijelila odnosno isplatila protivno Programu, Javnom pozivu ili ugovoru. JLS od koje je zatražen povrat ne može dobiti sredstva iz proračuna Zadarske županije za financiranje svojih programa ili projekata dok ne izvrši povrat.
JLS je dužna vratiti i neutrošena sredstva, uključujući ona koja nakon provedbe lokalnog javnog poziva nisu ugovorena s krajnjim korisnicima, iznos prenesen iznad opravdanog te dio povezan s raskinutim ili neizvršenim ugovorima s krajnjim korisnicima.
Povrat se provodi u roku i na način utvrđen ugovorom, uz obračun zakonskih zateznih kamata u slučajevima propisanima Programom i ugovorom, neovisno o tome je li JLS sredstva naplatila od krajnjeg korisnika.
JLS ugovorima s krajnjim korisnicima osigurava povrat neopravdano isplaćenih potpora. Županijski dio vraćenih sredstava JLS vraća Zadarskoj županiji, a vraćena sredstva za pripremu tla ostaju JLS-u. Opseg povrata od krajnjih korisnika uređen je poglavljem XI. Predloška i Uputama za krajnje korisnike.
[bookmark: _Toc243291747]9. ZAVRŠNE ODREDBE
Ove Upute primjenjuju se zajedno s Programom i Javnim pozivom. Lokalni javni pozivi i ugovori s krajnjim korisnicima moraju biti usklađeni s tim dokumentima, Predloškom i Uputama za krajnje korisnike.
Izmjene i dopune Javnog poziva objavljuju se na isti način kao i Javni poziv. Pojašnjenjima od općeg značaja ne mogu se mijenjati uvjeti Javnog poziva. Zadarska županija zadržava pravo izmjene i poništenja Javnog poziva, bez odgovornosti za troškove prijavitelja.
Osobni podaci iz prijave obrađuju se samo radi provedbe Javnog poziva, ugovora, kontrole i izvještavanja, u skladu s propisima o zaštiti osobnih podataka. Podaci se mogu dostaviti nadležnim i kontrolnim tijelima te se čuvaju najmanje deset godina od dodjele posljednje potpore u okviru Programa.

